Hrafnsungarnir sem komu úr eggjum stoltu hrafnshjónanna við Norðurál í maí stækka hratt þessa dagana . Elmar Snorrason starfsmaður Norðuráls hefur fylgt þessu ferli eftir frá því laupurinn varð til og eggin komu í hann og tekið bæði ljósmyndir og videóklipp sem hann hefur sett á Youtube undir heitinu Álverskrummarnir . „ Skemmtilegt sem ég lenti í í dag , “ skrifar Elmar um helgina . „ Ég fór upp með myndavélina og foreldarnir voru ekki heima . Ég tek myndir og stilli vélinni upp , en svo koma foreldarnir báðir alveg brjálaðir á svakalegri ferð og vörpuðu á mig loftárás ! Þegar betur var að gáð þá var annar þeirra með dauðan spóa í klónum og reyndi að kasta honum í mig af miklu afli . Hitti reyndar ekki , en tilraunin var góð . Ég er líka búinn að komast að því að foreldrarnir éta fyrst matinn , byrja meltinguna væntanlega eitthvað en æla svo matnum ofan í ungana , “ skrifaði Elmar um samskipti hans og krummanna á Grundartanga .